**Sotsiaalne mina ja sotsialiseerumine**

Inimese areng ei toimu iseenesest. Sündimise faktist lihtsalt ei piisa, alles teistega suhtlemine teeb imikust inimese, kellele on õpetatud grupi keelt, kombeid ja kultuuri, kuhu sünniti. Ilma teiste julgustuseta ja abita ei saaks toimuda füüsilist ega sotsiaalset arengut. Iga uus roll tähendab, et inimest tuleb esmalt õpetada selles käituma. Õppimise protsessi, mille käigus toetatakse inimese arengut, nimetatakse **sotsialiseerumiseks**. Sotsialiseerumine on oma olemuselt duaalne (kahepoolne). Ühelt poolt omandab inimene ühiskonna elulaadi ja tavasid, teisalt aga arendab välja iseenda identiteedi. (Hess, Markson, Stein, 2000, lk 69)

Inimese **mina-käsitlus** on arusaam/ettekujutus endast. Selle üks osa on **sotsiaalne mina** (sooline, rahvuslik, kodaniku ja rolli-identiteet), mis kujuneb läbi sotsiaalse suhtluse.

Sotsialiseerumise mõiste on käibel mitmetes valdkondades. Kui majandusteaduses käsitletakse siinkohal eelkõige omandi ühiskondlikku rolli, siis psühholoogias, sotsioloogias ja pedagoogikas aga isiksuse kujunemist teda ümbritsevas ühiskonnas (Käär, 2009).

Inimeksistentsi algusaegadest, koopakultuurist nüüdisühiskonnani, on vanemad andnud lastele edasi seda, mis neil endil ühiskondlikust elust edukamalt osa võtta aitas. Sotsialiseerumine on see, kui laps on tänu vanemate õpetusele omandanud lauakombed (oskus) ja seejärel ei tunne koolilõunat süües oma oskamatuse tõttu piinlikkust, samuti see, kui inimene ei varasta seetõttu – olgu siin õpetajaks kas õpetajad, lapsevanemad või religioosse kogukonna liider, – et ta on sisemiselt omaks võtnud väärtuse “varastamine on väär” ning mis ümbritseva ühiskonna keskel avaldub varastamist tauniva hoiakuna, käitumisena.

Sotsialiseerumine on kogu inimese elu vältav protsess, mille käigus omandatakse ühiskonnas toimetulemiseks vajalikud oskused ja teadmised. Teisiti öelduna on sotsialiseerumine indiviidi jaoks uute ühiskondlike oludega kohanemine (Roer-Strier & Rosenthal, 2001). Selle käigus omandatakse ühiskonna elulaad ja kultuur, kuid teisalt õpitakse tundma ennast, oma sotsiaalset mina (Õigussotsioloogia sõnastik, 2008, para 1). Protsessi osapoolteks on seega inimene (lapsest vanurini) või põlvkond ja ühiskond ehk sootsium. Berns’i (2004) arusaama kohaselt on enamik sotsiaalteadlasi seisukohal, et sotsialiseerumise näol on tegu üldinimliku, kultuurideülese nähtusega.

**Sotsialiseerumine ja sotsialiseerimine**

**Sotsialiseerimisel** ja sotsialiseerumisel on sama vahekord kui sõnadel kujundama ja kujunema (Läänemets, 2006). Lapse areng algab vanematepoolse kasvatustegevusega, kus **sotsialiseerimisel (kujundamisel)** on eriti suur rõhk. Mida enam laps edasisel eluteel mõistab talle selgitatud reeglite sisu, seda teadlikumalt ta neid hindab ja omaks võtab. Aegamööda kujuneb sotsiaalne kompetentsus, ent see ei tähenda sotsialiseerumise lõppemist, sest muutuvas ühiskonnas tuleb inimesel omaks võtta uusi sotsiaalseid rolle, kohaneda mitmesuguste isiklikus elus aset leidvate muutustega ja mõista teda ümbritsevate sotsiaalsete võrgustike toimimist.

Tuleb veel märkida, et mõistet „sotsialiseerimine“ eristatakse terminist **„sotsialiseerumise toetamine“**. Viimast defineeritakse kui õpetaja põhitegevust, mis erinevalt sotsialiseerimisest arvestab eelkõige õpilase subjektsusega (Haridusterminoloogia sõnastik, 2009). Seega sotsialiseerimine ja sotsialiseerumise toetamine on vähemal või rohkemal määral **kellelegi mõju avaldamine**, olgu see siis mikro- (lähedased inimesed) või makrotasandil (valitsev kultuur). Kui sotsialiseerimise puhul on indiviid objekt, kus on tähtsal kohal ühiskonna eripäradega arvestamine, siis sotsialiseerumise toetamise korral aga **subjekt, kelle individuaalsed eripärad seatakse ühiskonna omadest kõrgemale**.

**Kasutatud allikad**

[B. B. Hess](https://www.apollo.ee/catalogsearch/advanced/result/?autor=B.+B.+Hess), [E. W. Markson](https://www.apollo.ee/catalogsearch/advanced/result/?autor=E.+W.+Markson), [P. J. Stein](https://www.apollo.ee/catalogsearch/advanced/result/?autor=P.+J.+Stein). (2000). Sotsioloogia. Tallinn, Külim.

Berns, R. (2004). Child, Family, School, Community. Socialization and Support. Sixth Edition. Belmont: Thomson Learning.

Haridusterminoloogia sõnastik. (2009). http://haridusterminoloogia.wikispaces.com/.

Käär, L. (2009). Inimese areng ja sotsialiseerumine. http://www1.pshg.edu.ee/failid/osa6.ppt.

Läänemets, U. (2006). Milline õppekava aitaks õpetajat õpilaste sotsialiseerumisel ja motiveerimisel? http://www.haridusfoorum.ee .

Roer-Strier, D. Rosenthal, M. K. (2001). Socialization in Changing Cultural Contexts: A Search for Images of the Adaptive Adult. Social Work, Vol. 46, Issue 3, lk 215-228.

Õigussotsioloogia sõnastik. (2008). http://et.oigussotsioloogia.wikia.com/.